ເຫັນໄດ້ຄວາມເປັນລະບຽບຮຽບຮ້ອຍ,ຄວາມປອດໄພຂອງຜູ້ໂດຍສານ,ເຮັດໃຫ້ຕົວເມືອງມີສີສັນ ໂດຍສະເພາະແມ່ນເຮັດໃຫ້ການຂົນສົ່ງສາທາລະນະເປັນມາດຕະຖານສາກົນຍິ່ງຂຶ້ນ, ທາງບໍລິສັດ BlueGrass Design Group Co.Ltd., ຕັດສິນໃຈລົງທຶນ 1 ລ້ານໂດລາເພື່ອສ້າງ Bus stop ມາດຕະຖານສາກົນໃນນະຄອນຫຼວງວຽງຈັນ ແລະ ພິເສດແມ່ນເນັ້ນຕາມທິດ 6 ສ ຂອງນະຄອນຫຼວງວຽງຈັນ.
ໃນຕອນເຊົ້າຂອງວັນທີ 4 ຕຸລາ 2016 ຢູ່ທີ່ພະແນກ ຍທຂ.ນວ ໄດ້ມີພິທີເຊັນສັນຍາ ການສໍາປະທານລົງທຶນກໍ່ສ້າງບ່ອນນັ່ງລໍຖ້າລົດເມ Bus stop ຕາມເສັ້ນທາງຫຼວງພາຍໃນນະຄອນຫຼວງວຽງຈັນ ລະຫວ່າງ ລັດວິສະຫະກິດລົດເມນະຄອນຫຼວງວຽງຈັນ ຕາງໜ້າໂດຍທ່ານ ຄໍາພູນ ເຕເມລາດ ຜູ້ອໍານວຍການລັດວິສາຫະກິດລົດເມນະຄອນຫຼວງວຽງຈັນ ແລະ ບໍລິສັດ ບລູກຣາດສ໌ ດີຊາຍກຣຸບ ຈໍາກັດຜູ້ດຽວ ຕາງໜ້າໂດຍທ່ານ ປຣະເສີດ ບັນຈົງພັກດີ ຫົວໜ້າ ບໍລິສັດ ບລູກຣາດສ໌ ດີຊາຍກຣຸບ ຈໍາກັດຜູ້ດຽວ ,ໂດຍຊ້ອງໜ້າການເປັນກຽດເຂົ້າຮ່ວມຂອງທ່ານ ວຽງສະຫວັດ ສີພັນດອນ ຫົວໜ້າກົມຂົນສົ່ງ ກະຊວງໂຍທາທິການ ແລະ ຂົນສົ່ງ, ພ້ອມດ້ວຍບັນດາຜູ້ຕາງໜ້າຈາກພາກສ່ວນທີ່ກ່ຽວຂ້ອງ.
ການສໍາປະທານດັ່ງກ່າວ ເພື່ອເປັນການປັບປຸງລະບົບການຂົນສົ່ງສາທາລະນະ ລົດເມພາຍໃນນະຄອນຫຼວງວຽງຈັນ ໃຫ້ເຂົ້າສູ່ລະບົບຕາມມາດຕະຖານຂົນສົ່ງສາທາລະນະໃນຕົວເມືອງ , ເພື່ອອໍານວຍຄວາມສະດວກ, ຄວາມປອດໄພໃຫ້ແກ່ຜູ້ທີ່ໃຊ້ບໍລິການໃຫ້ຖືກຕາມຈຸດທີ່ໄດ້ກໍານົດໃຫ້, ສ້າງບ່ອນນັ່ງລໍຖ້າລົດເມໃຫ້ໄປຕາມທິດ 6 ສ ຄື: ສະອາດ, ສວຍງາມ, ສະຫວ່າງ, ສີຂຽວ: ສະເໜ ແລະ ສີວິໄລ.
Bus stop ຈະສ້າງຕາມເສັ້ນທາງໃຫຍ່ພາຍໃນນະຄອນຫຼວງວຽງຈັນເຊັ່ນ: ຖະໜົນ ໄກສອນພົມວິຫານ, ສຸພານຸວົງ, ດົງໂດກ ແລະ ຖະໜົນເສດຖາທິລາດ ເຊິ່ງໂຄງການນີ້ຈະເລີ່ມປະຕິບັດພາຍໃນປີນີ້ ລວມມູນຄ່າ 1 ລ້ານໂດລາ ໄລຍະຂອງການສໍາປະທານ 10 ປີ ເຊິ່ງພາຍຫຼັງທີ່ສິ້ນສຸດສັນຍາແລ້ວ ຈະຕົກເປັນກໍາມະສິດຂອງລັດ.